LA PLASSA DAL DOMO
La Plassa dal Domo a era il centro da li' ativitâts aministrativis e economichis.
Uchì a tignevin banc i mercjânts che a rivavin da li' sitâts vissinis risalint il guado dal Tiliment.
In chista biela plassa a si fasevin li' tratativis, a si fasevin i controi su li' mercansiis e a si pajavin li gabelis.
A restin a testimoniâlu:
il Palassèt dal Dassiari (dal Mil e Dusinta), sede dai magjistrâts (uchì a si scuedevin i dassis e ogni altra gabela imponûda dai Siôrs) e il Palaç da la Lojbia (XIV secul), su la banda setentrionâl, belsà sede municipâl. L’edifissi di stîl venessian, clamât ancja Pergola, al à vût, tal cors da secui diferentis destinassions: al è stât forsi costruît tal secul XIV e al conventava ai Siôrs di Spilimberc par tratâ afârs cui vassai o par riunî i omis di armis; al era lôc obleât par i viandants e i mercjânts che a rivavin dal guado dal Tiliment.
La Pergola a ei doventada, dopo, granâr dai Siôrs e lôc dulà che a vignevin imagassinâs li' mercansiis e fats i controi: su una colona dal puartin a ei scolpida ancjamò vuê la Macia, l’antiga unitât di lungjessa, che a coventava par controlâ la regolaritât da li' compravenditis.
A ei ancja stada destinada a preson fintramai che tal 1812 a ei stada seduda a la Socjetât filodramatica che a l'à trasformada in un elegant teatri; tal 1865 l’edifissi al è stât jevât di un plan par fâ puest a un altri ordin di palcos.
Al è stât ristruturât dopo i tancj dans subîts dal teremot dal 1976.
Al ospita cumò i Ufissis dal Gjiudiç di Pâs.
Glesiuta di Santa Cecilia
Fra il Domo e il Ciscjel, cuasi dal dut platada al visitadôr che al si cjati ta la Plassa, a si jeva una vecja glesiuta: a ei la pi antiga tra li glesis di Spilimberc jessint documentada fin dal 3 di Dicembre dal 1271 (13 agns prima da la costrussion dal Domo).
Pissul edifissi a aula retangolâr (un timp absidada) a presenta una puarta d’ingrès dal 1506 di semplicissima fatura e tal interno cualchi afresc dal Tresinta di cualchi interes; dal antic aredo atestât da li' fonts a non l’è pi nessun segn.
Sul flanc nord a si viers un’antiga puarta cun stipits in blocs di piera iregolârs e archivolt cun elementârs motîfs gjeometrics e dôs figuris in altoriliêv (Ss. Pieri e Jacum) sul intradoss: un dai rârs esemplis di scultura romanica in Friûl.
Mutilada da l’abside a la fin dal ‘500 e dal cjampanîl inta la seconda metât dal ’800, a ei stada restaurada intal 1978-80.
fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn